
	Likumprojekts (grozījumi)
 Grozījumi Elektronisko sakaru likumā
	Iebildums
Latvijas Tirdzniecības un rūpniecības kamera (LTRK), izvērtējot likumprojektu “Grozījumi Elektronisko sakaru likumā” (25-TA-2406), kopumā atbalsta tā mērķi pārņemt Direktīvas (ES) 2023/1544 prasības un veicināt efektīvāku sadarbību elektronisko pierādījumu iegūšanā kriminālprocesos. Vienlaikus LTRK vērš uzmanību uz vairākiem praktiskiem un tiesiskiem aspektiem, kas būtu jāņem vērā, ieviešot attiecīgo regulējumu praksē.

LTRK norāda, ka nozares pakalpojumu sniedzējiem nav objektīvas iespējas patstāvīgi pārliecināties par pieprasījuma autora institucionālo statusu, kompetenci un pieprasījuma leģitimitāti atbilstoši Eiropas Savienības tiesību aktiem. Līdz ar to tiešu pieprasījumu saņemšana no citu Eiropas Savienības dalībvalstu iestādēm rada būtiskus tiesiskos riskus gan attiecībā uz personas datu aizsardzību, gan komersantu atbildību par iespējamu nepamatotu vai prettiesisku datu izpaušanu.

Ņemot vērā minēto, LTRK ieskatā, lai nodrošinātu tiesisko noteiktību, samērīgumu un efektīvu regulējuma piemērošanu praksē, būtu lietderīgi paredzēt, ka šāda veida pieprasījumi tiek virzīti caur vienotu valsts kontaktpunktu. Šāds risinājums ļautu nodrošināt pieprasījumu autoru identitātes un pilnvaru pārbaudi, pieprasījumu atbilstības izvērtējumu Eiropas Savienības un nacionālajam regulējumam, kā arī koordināciju ar citām kompetentajām tiesībaizsardzības iestādēm. Centralizēta pieeja palīdzētu mazināt administratīvo slogu komersantiem, vienlaikus nodrošinot augstāku tiesisko skaidrību un samazinot risku, ka komersanti tiek iesaistīti situācijās, kurās tiem jāpieņem lēmumi par ārvalstu iestāžu pieprasījumu tiesiskumu.

LTRK ieskatā šāds risinājums vienlaikus stiprinātu nozares aizsardzību pret tiesiskiem riskiem un veicinātu efektīvu, caurskatāmu un uzticamu starptautisko sadarbību elektronisko pierādījumu iegūšanā.

